Dié week se Top-20 is propvol nuwe treffersWest se prettige nuwe musiekvideo is ook pas bekendgestel. (Foto: Facebook/Bernice West) ŉ Derde Bernice West-treffer maak vandeesweek sy kleurvolle buiging op die Maroela Media Afrikaanse Top-20. West se jongste enkelsnit, “Ek is nie jou X nie”, betree die Top-20 in die no. 18-posisie. Dié liedjie se prettige musiekvideo – wat in Pretville by Hartbeespoortdam verfilm is – is ook pas bekendgestel. Kykers sal ŉ paar bekende gesigte daarin sien, naamlik West se “Die Gelofte”-medeakteurs Jackie Lulu en Ilán van Staden. Van Staden en West se liedjie “Soen my op my mond” beklee ook tans die no. 11-posisie op die Top-20. Riaan Benadé en Ricus Nel se splinternuwe liedjie, “Haai haai”, het ook binne ŉ week gespring na die topposisie op die trefferparade. Maroela Media het vroeër berig dat dié nuwe enkelsnit – wat deur Benade en Nel as “die jaar se grootste braaitreffer” beskryf word – verlede week sy buiging in die vierde posisie gemaak het en vaar ook reeds besonder goed op musiekstroomdienste. “Haai haai” is Benadé se derde liedjie op die Top-20. Eloff, of die prins van Potch soos almal hom ken, se jongste liedjie, “Witblits’, betree ook vandeesweek die Top-20 in die no. 5-posisie. Hy beskryf sy jongste snit as “post-sokkie boeremusiek”. Dié liedjie is op 8 Julie uitgereik en maak reeds opslae op Suid-Afrikaanse trefferlyste en stroomdienste. Jacob Swan, ’n Sama-bekroonde liedjieskrywer en sanger, het nuwe lewe in sy liedjie “Lief” geblaas deur ŉ duet-weergawe daarvan saam met die gewilde Afrikaanse sangeres Karlien van Jaarsveld op te neem. Dié liedjie het vandeesweek sy buiging in die no.10-posisie op die Top-20 gemaak. Verder is daar twee liedjies wat klim, 11 wat hul plekke verloor, en vier wat onveranderd bly. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Gian Groen het pas sy jongste enkelsnit, “Niks verander die liefde nie”, bekendgestel en wil luisteraars daardeur herinner dat daar niks belangriker as liefde in ŉ onsekere wêreld is nie. Groen is ook vroeër vanjaar deur die FAK vereer vir sy bydrae tot die bevordering van Afrikaanse musiek. Ander liedjies wat die afgelope week bekendgestel is, is Bernice West se “Agter jou”, Midpoint Worship se “Dieper” en Dani Villé se “Blinkers”.